訪陳廷瑞有感
作者：劉宰
朝代：宋

paragraphs: 間維有常度，曜靈無停輈。
翩翩葉辭柯，過眼綠已稠。
弱榦不盈尺，忽已高岑樓。
念昔過庭日，朋來悉良儔。
我年未成童，子少無與侔。
我質本駑駘，蹇步畏阻脩。
子如渥洼駒，猛氣已食牛。
當時二老人，笑語懽且酬。
門戶各有托，寧計才與不。
登門如昨日，星紀跡再周。
二老安在哉，體魄歸山丘。
隔屋聞讀書，玉樹鏘琳球。
呼燈使來前，秀氣炯雙眸。
問之垂九齡，屬對解冥搜。
感此傷我心，淚下不可收。
來者日已長，逝者挽不留。
其間我與子，能閲幾春秋。
寧復青衿佩，與子從親游。
幸子齒猶壯，有母方白頭。
刷翮凌青霄，足勝負米由。
而我風樹悲，耿耿何時休。
四十已無聞，過是夫何求。
矧復病日侵，見面良可羞。
竹實不療饑，芰製非寒裘。
躬耕苦勤勞，代耕多悔尤。
學仙竟誰成，百年等浮漚。
俛仰天地間，身世真悠悠。
時雨漲綠池，好風交平疇。
嚶嚶出谷鳥，汎汎川上鷗。
遇景適會心，曠望聊夷猶。